
Farmakoterapijski aspekti i rehabilitacioni pristup kod dijabetesne polineuropatije
)

Dijabetesna neuropatija je (DN) je deskriptivni termin koji podrazumeva subklinički ili klinički manifestan poremećaj funkcije i strukture perifernih nerava u dijabetesu u odsustvu drugih uzroka periferne neuropatije. To je najčešća mikrovaskularna komplikacija dijabetesa koja je prisutna kod približno oko 50% pacijenata sa dijabetesom, koja dovodi do više hospitalizacija u odnosu na sve druge dijabetesne komplikacije i odgovorna je za 50-75% netraumatskih amputacija. Procene učestalosti dijabetesne neuropatije razlikuju se u velikoj meri, zbog razlike u vrsti pacijenata i korištenih dijagnostičkih metoda i kriterijuma. Ukupna prevalenca DN u momentu dijagnostikovanja dijabetesa iznosi oko 10% i povećava se preko 50% pet i više godina nakon što je dijagnoza postavljena.

Najvažniji etiološki faktori koji su povezani sa pojavom DN su loša kontrola glikemije, dužina trajanja dijabetesa, životna dob, visceralna gojaznost, visina, hipertenzija, pušenje, hipoinsulinemija, dislipidemija, postojanje kardiovaskularnih bolesti, teške ketoacidoze i mikroalbuminurije. DN može da se ispolji u više oblika, a najčešći i najvažniji je distalna, simetrična, senzorimotorna dijabetesna polineuropatija (DPN) i ona se često loristi kao sinonim za termin dijabetesna neuropatija.
Tačan uzrok nastanka dijabetične neuropatije nije još poznat, a mišljenja su različita.
Komplikacije povišenog šećera u krvi, koje dovode do oštećenja nerava uključuju jedan od sledećih elemenata:
· Poremećaj cirkulacije koji dovodi do oštećenja malih krvnih sudova
· Nagomilavanje masti u ćelijama koje čine nervni omotač što remeti normalnu aktivnost ovih ćelija
· Metaboličke poremećaje koji remete dotok belančevina, transmitera (prenosioca) i drugih hranljivih materija u distalnim (završnim) delovima nerva
Karakteriše se progresivnim poremećajem (gubitkom) senzibiliteta koji počinje distalno i širi se proksimalno u vidu čarapa i rukavica. Kada poremećaj senzibiliteta zahvati polovinu potkolenica, onda počinje da se javlja i na gornjim ekstremitetima. U težim slučajevima je prisutna manje ili više izražena motorna slabost mišića.. Perforantne ulceracije su česte, naročito kod senzornih polineuropatija sa sporim razvojem. Intenzitet subjektivnih tegoba najveći je u mirovanju, naročito noću. Sa progresijom bolesti remeti se san i odmor, umanjuje radna energija i narušava celokupan kvalitet života. Iako su za lečenje DPN dostupni različiti lekovi i nefarmakološki modaliteti koji ublažuju subjektivne tegobe, još uvek ne postoji specifičan terapijski pristup koji bi usporio progresiju ovog stanja.

Epidemiološki podaci pokazuju da je prevalenca dijabetesne polineuropatije (DPN) kod bolesnika hospitalizovanih zbog dijabetesa 30%, dok je prisutna kod 20% ambulantnih bolesnika. Prevalenca raste sa dužinom trajanja dijabetesa čak i do 50% (kod bolesnika sa trajanjem dijabetesa preko 20 godina). Ovi podaci dobijaju na značaju ako se uzme u obzir da u razvijenim zemljama u poslednjoj deceniji dijabetes pokazuje tendenciju značajnog porasta prevalencije koja dostiže 4-6%, što znači da danas preko 250 miliona ljudi boluje od dijabetesa, a da 100-150 miliona ima znakove dijabetesne neuropatije. Terapija DPN obuhvata sa jedne strane preventivnu terapiju bolesnika obolelih od dijabetesa, a sa druge strane terapiju već razvijene bolesti. Preventivna terapija obuhvata čitav niz mera i postupaka usmerenih na sprečavanje razvoja dijabetesne polineuropatije, dok farmakološka terapija razvijene DPN ima za cilj delovanje u dva pravca. Prvi je primena simptomatske terapije koja je uglavnom usmerena na neuropatski bol, a drugi je terapija usmerena na patogenetski proces osnovne bolesti.

Simptomatologija DPN se kreće od blažih smetnji pa sve do kompleksnih bolnih sindroma. Značaj ove komplikacije je u tome što njeni simptomi i znaci mogu biti jako neugodni i mogu značajno smanjiti kvalitet života obolelog što podrazumeva i mogućnost nastanka težeg invaliditeta a što dalje predstavlja veliki medicinski i socioekonomski problem. 

Metaboličke abnormalnosti prisutne kod obolelih od dijabetesa obuhvataju: 1) akumulaciju sorbitola pošto se višak glukoze konvertuje u sorbitol pomoću enzima reduktaze-aldoze, 2) autooksidaciju glukoze i nastanak reaktivnih molekula kiseonika, 3) neadekvatnu aktivacija protein kinaze-C. Druge teorije sugerišu da poremećaj regeneracije nerava takođe doprinosi razvoju polineuropatije kod bolesnika sa dijabetesom. 

Glavni faktor rizika za nastanak dijabetesne neuropatije je hiperglikemija, međutim značajni su i ostali faktori kao što su dužina trajanja dijabetesa, starija životna dob, arterijska hipertenzija, dislipidemija, pušenje.
Faktori rizika za razvoj dijabetesne polineuropatije
Pored hiperglikemije, brojni faktori povećavaju rizik za razvoj DPN. Najznačajniji su:

· dužina trajanja dijabetesa 
· loša regulacija glikemije 
· starija životna dob 
· gojaznost i metabolički sindrom 
· arterijska hipertenzija 
· dislipidemija 
· pušenje 
· fizička neaktivnost 
· prisustvo drugih mikrovaskularnih komplikacija dijabetesa 
· hronična bubrežna insuficijencija 
· 

Poseban značaj ima dugotrajna nekontrolisana hiperglikemija koja dovodi do oksidativnog stresa, inflamacije i oštećenja nervnih vlakana.
Uticaj dijabetesne polineuropatije na kvalitet života
DPN značajno utiče na svakodnevno funkcionisanje obolelih. Prisustvo bola, utrnulosti, poremećaja ravnoteže i slabosti dovodi do:
· 
· otežanog hoda i smanjene pokretljivosti 
· povećanog rizika od padova 
· poremećaja sna 
· hroničnog umora 
· smanjene radne sposobnosti 
· socijalne izolacije 
· razvoja anksioznosti i depresije 
Kod težih oblika bolesti može doći do invaliditeta i značajnog smanjenja samostalnosti pacijenta.
Dijabetesno stopalo kao komplikacija DPN
Jedna od najtežih komplikacija DPN jeste razvoj dijabetesnog stopala. Gubitak zaštitnog senzibiliteta dovodi do toga da pacijenti ne prepoznaju manje povrede, pritisak ili opekotine.
Najčešće promene uključuju:
· ulceracije stopala 
· deformitete stopala 
· infekcije 
· Charcot neuroartropatiju 
· gangrenu 
· amputacije 
Rano prepoznavanje promena na stopalima ima ključnu ulogu u prevenciji ozbiljnih komplikacija.

Klinička slika 

Kliničke manifestacije DPN obuhvataju šaroliki spektar simptoma i to senzornih, motornih i autonomnih. Senzorni simptomi mogu biti negatavni ili pozitivni. Negativni simptomi su ukočenost ili „mrtvilo“ ekstremiteta koje bolesnici opisuju kao osećaj da nose rukavice ili čarape. Pozitivni senzorni simptomi su osećaj peckanja, žarenja, senzacije „električnog šoka“ ili bolne osetljivosti na dodir. Motorni simptomi DPN mogu biti proksimalni ili distalni, fokalni ili difuzni. Bolesnici sa motornom simptomatologijom mogu takođe imati slabost ekstremiteta sa osećajem paljenja ili struganja u nožnim prstima, sa teškoćama pri ustajanju iz ležećeg položaja ili hodu uz stepenice. Kardiovaskularna autonomna neuropatija je možda najreprezentativniji poremećaj autonomnog nervnog sistema kod obolelih od dijabetesa, ali se zahvaćenost autonomnih nervnih vlakana može manifestovati još i u vidu promena u znojenju, gastropareze, nastanku inkontinencije ili zatvora. Kada su zahvaćena velika nervna vlakna, bolesnici mogu izgubiti osećaj za dodir, mogu osećati bol, gubitak mišićne snage i koordinacije. Potencijalno ozbiljan bol koji se javlja kod DPN može za posledicu imati pojavu insomnije, depresije, anksioznosti, smanjenje radne sposobnosti i aktivnosti uopšte, što sve u značajnoj meri narušava kvalitet života. Nedijagnostikovana DPN može dovesti do pojave ulceracija na stopalima pa i amputacije, naročito kada je dijabetes udružen sa perifernom arterijskom bolešću.Gase se tetivni refleksi, bolest napreduje, javlja se utrnulost stopala, koja se širi na potkolenice, šake, trup… Mogu da se jave trofičke promene na koži stopala (suva, tanka koža koja lako puca) i ulkusi-ranice.

U odnosu na ispoljenost kliničkih simptoma i znakova moguća je podela dijabetesnih neuropatija na subkliničke i kliničke, gde se kod subkliničkih, i pored odsustva jasnih znakova i simptoma detaljnim neurološkim i elektroneurografskim pregledom, uz primenu sofisticiranih testova autonomne disfunkcije, može potvrditi prisustvo neuropatije. Kliničke neuropatije se prema ovoj podeli dele na senzomotorne i autonomne.
Podela dijabetesnih neuropatija je moguća i na osnovu distribucije neuropatije (Tabela 1). 

Tabela 1. Podela dijabetesnih neuropatija na osnovu tipa distribucije 

	Mononeuropatija 
	Kranijalna mononeuropatija

	
	Kompresivna mononeuropatija

	Mononeuropatija multiplex 
	Proksimalna motorna neuropatija

	
	 Torakoabdominalna neuropatija

	Polineuropatija 
	Distalna simetrična polineuropatija

	
	Bolna dijabetesna polineuropatija

	
	Autonomna polineuropatija



Najčešća forma dijabetesne neuropatije je distalna simetrična polineuropatija. To je predominantno senzorni poremećaj. Početak tegoba je postepen i u vidu je parestezija i bola u nogama i stopalima. Simptomi se prvo javljaju u nožnim prstima i postepeno se šire prema proksimalnim nivoima donjih ekstremiteta. Prsti na rukama i ruke bivaju zahvaćene kasnije, obično kada simptomi donjih ekstremiteta dostignu nivo kolena. Alodinija i bol u vidu paljenja su česti i tipično se pogoršavaju u toku noći. 

Elektrofiziološka testiranja bolesnika sa DPN pokazuju smanjenje amplitude evociranih potencijala većeg stepena u odnosu na smanjenje brzine provođenja. Takav nalaz reflektuje primarno aksonalno oštećenje pre nego demijelinizaciju. Ozbiljan gubitak senzorijuma može dovesti do toga da trauma prođe neopaženo, što za posledicu često ima razvoj ulceracija na stopalima i nastanak dijabetesne neuroartropatije. 

Ispitivanje i dijagnostika 

Anamneza i klinički pregled su i dalje fundamentalni za postavljanje dijagnoze DPN. Neurološka anamneza i neurološki pregled, uključujući i senzorne testove, su najvažniji koraci do postavljanja dijagnoze da kod bolesnika postoji komplikacija dijabetesa u vidu neuropatskog bolnog sindroma. Neurološkim pregledom se utvrđuje da li postoje negativni (gubitak funkcije) i pozitivni (hiperalgezija i/ili alodinija) senzorni znaci. Dodatni dijagnostički testovi se mogu izvoditi sa ciljem potvrde senzorne lezije u regijama tela u kojima je bol prisutan (na pr. biopsija kože). Validirani su i mnogi upitnici za skrining, kao i upitnici koji se koriste u cilju kvaalifikacije (da li postoji ili ne neuropatska komponenta bola) i kvantifikacije bolnih simptoma. Glavna vrednost skrininga bi bila mogućnost identifikacije pacijenata sa neuropatskim bolom od strane lekara opšte prakse. Pokazalo se da ipak 10-20% pacijenata ostane nedijagnostikovano, što opet naglašava važnost kliničkog pregleda. 


Terapija DPN 

Terapija DPN obuhvata sa jedne strane preventivnu terapiju kod bolesnika obolelih od dijabetesa, a sa druge strane terapiju već razvijene bolesti. Preventivna terapija ima za cilj sprečavanje razvoja dijabetesne polineuropatije. Pokazalo se da primena uravnotežene dijete i strukturisanog programa fizičkih vežbi povećava sposobnost kožne reinervacije i smanjuje bol kod bolesnika sa DPN. Cilj je postići dobru kontrolu glikemije, sa vrednostima glikoliziranog hemoglobina ispod 7% i maksimalnim postprandijalnim glikemijama ispod 10 mM/l. Kod bolesnika sa dijabetesom tip I , intenzivna terapija može preduprediti razvoj DPN. Kod bolesnika sa dijabetesom tip II, intenzivnom terapijom se može postići značajno poboljšanje simptomatologije DPN. Umereno vežbanje, kao što je šetnja u trajanju 150 min nedeljno, ne povećava rizik nastanka ulceracija i može poboljšati stanje kod bolesnika sa blagim simptomima. Nažalost, kada jednom dođe do razvoja bolne DPN, dobra kontrola glikemije i fizičko vežbanje neće biti dovoljni da bi se zaustavila progresija bolesti i farmakološka terapija postaje neophodna.
Farmakološka terapija razvijene DPN obuhvata dva pravca terapije. Prvi je primena simptomatske terapije koja je uglavnom usmerena na neuropatski bol, a drugi je terapija usmerena na patogenetski proces osnovne bolesti.

· Simptomatska terapija 

Simptomatska terapija je glavni oslonac DPN terapije i ima za cilj smanjenje bolnih simptoma.Terapija bola kod pacijenata sa DPN je ponekad obeshrabrujuća zbog ograničene efikasnosti i profila neželjenih dejstava raznih lekova koji se koriste u terapiji DPN. Tipično, lekovi za neuropatski bol su ograničene efikasnosti i zbog toga je veoma bitno upoznati pacijenta kakve opcije terapije postoje i šta se očekuje od terapije, a sve to sa ciljem postizanja klinički značajnog olakšanja bola i poboljšanja kvaliteta života pacijenata sa DPN. Postizanje smanjenja bola za oko 30%, ili redukcija intenziteta bola na VAS skali (0-10) za 2 broja, pacijenti obično opisuju kao značajno olakšanje. Pri izboru terapije treba uzeti u obzir i prisustvo komorbiditeta i lekova koje pacijent već koristi. Primena nesteroidnih antiinflamatornih lekova (NSAIL) se ne preporučuje u terapiji DPN zbog mogućih neželjenih dejstava u vidu gastrointestinalnog krvarenja ali i mogućnosti egzacerbacije postojeće bubrežne insuficijencije kod obolelih od dijabetesa. I pored takvih preporuka NSAIL se i dalje često propisuju. Većina objavljenih vodiča preporučuje primenu tricikličnih antidepresiva (TCA), inhibitora ponovnog preuzimanja serotonina i noradrenalina (SNRI) i analoga gama-aminobuterne kiseline (pregabalin i gabapentin) kao prvi terapijski izbor, dok je primena opioidnih analgetika i topikalnih lekova uglavnom druga terapijska opcija.
· Antidepresivi 
Efikasnost primene antidepresiva u terapiji DPN sugeriše da postoji poremećaj ravnoteže neurotransmitera serotonina i noradrenalina. Primena inhibitora ponovnog preuzimanja serotonina-noradrenalina (serotonin-norepinephrine reuptake inhibitors - SNRI), kao što su duloxetin i venlafaxin daje obećavajuće rezultate. Triciklični antidepresivi (tricyclic antidepressants-TCA) su se takođe pokazali efikasni, ali je njihova primena donekle ograničena zbog učestalosti i ozbiljnosti neželjenih pojava kao što su sedacija, pojava poremećaja srčanog ritma i posturalne hipotenzije. Studije su za sada pokazale da pacijenti bolje podnose SNRI u odnosu na TCA. 

· Duloxetin 
Duloxetin je potentni inhibitor neuronske reapsorpcije serotonina i noradrenalina. Smatra se da analgetsko dejstvo postiže zahvaljujući potenciranju aktivnosti serotoninsko / noradrenalinskog sistema u CNS-u. Preporučena doza je 60mg /dan. Odobren je od strane Federal Drug Agency (FDA) za terapiju DPN.
· Venlafaxin 
Venlafaxin je snažan SNRI odobren za lečenje generalizovanog depresivnog poremećaja, generalizovanog anksioznog poremećaja i paničnih napada. Tačan mehanizam analgetskog dejstava nije poznat kao i za Duloxetin. Ne ispoljava antiholinergična dejstva koja imaju TCA. Preporučena doza je 75-225 mg/dan.
· Amitriptilin 
Amitripilin je iz grupe TCA. Tačan analgetski mehanizam dejstva TCA kod DPN nije poznat, ali se veruje da dejstvo ispoljava inhibicijom preuzimanja serotonina i noradrenalina, a poznato je TCA delimično ispoljavaju i antagonističko dejstvo prema NMDA receptorima za koje se zna da su medijatori hiperalgezije. Amitriptilin je prvi TCA koji je primenjivan u terapiji DPN i dugo je bio prva terapijska linija. Ipak primena TCA je ograničena zbog potencijalno ozbiljnih neželjenih efekata kao što su pojave poremećaja srčanog ritma i ortostatske hipotenzije koje se pripisuju njihovim antiholinergičkim dejstvima. Za pacijente koji ne tolerišu amitriptilin desipramin može biti najbezbednija alternativa od svih TCA.
· Antikonvulzivi 
Antikonvulzivi u terapiji PDN obuhvataju dve kategorije lekova: tradicionalne antikonvulzive (carbamazepin, Na-valproat) i novije lekove (pregabalin, gabapentin..)
· Pregabalin 
Pregabalin je struktirni analog gama-aminobuterne kiseline (GABA), primarnog inhibitornog neurotransmitera u CNS-u. Po strukturi je sličan antiepileptiku gabapentinu i oba leka imaju isto mesto dejstva: alfa2delta protein koji je subjedinica voltažno zavisnih kalcijumovih kanala. Od 2004. godine pregabalin je odobren od strane FDA za terapiju DPN.12 U mnogim preporukma Pregabalin je prva terapijska opcija u tretmanu DPN. Preporučena doza je od 150mg/dan do 300mg/dan.
· Gabapentin 
Kao i pregabalin, gabapentin je strukturno povezan sa GABA i imaju isto mesto dejstva. Nije odobren od strane FDA za terapiju DPN ali se navodi u mnogim preporukama u vidu terapijske opcije za DPN kao manje skupa alternativa.
Tabela 6. Farmakoterapija dijabetesne bolne neuropatije - antikonvulzivi 

	Lek
	Preporučena doza
	Komentar

	Carbamazepin 
	600mg/dan 
	NE: agitacija, suvoća usta, sedacija, ataxia, mučnina, povraćanje, aplastična anemija (retko) -monitoring: KS, lipidni status, enzimi jetre, hormoni štitne žlezde, serumski Na 

	Gabapentin 
	900-3.600mg/dan                                          u tri podeljene doze 
	NE: vrtoglavica, pospanost, umor, proliv, periferni edemi -redukcija doze ako je GFR˂60ml/min 

	Pregabalin 
	150 do 300mg / dan titrirati;                        u dve podeljene doze 
	Odobren od trane FDA za terapju DPN NE: pospanost, vrtoglavica, periferni edemi -monitoring: stepen sedacije, simptome miopatije, TT, edemi, integritet kože. -može doći do razvoja fizičke i psihičke zavisnosti 




Opioidi 

Primena opioida u terapiji hroničnog nemalignog bola se povećava u zadnjim decenjama. Opioidni lekovi mogu biti prouzrokovači čak i novih bolnih sindroma kao što su uporne glavobolje a njihova hronična primena može dovesti do čestog povećanja doze i razvoja tolerancije. Primena opioida u terapiji DPN je zbog svega toga kontraverzna. Opioidi se kao monoterapija mogu rezervisati za primenu kod pacijenata kod kojih druge terapijske opcije nisu urodile plodom. I pored zabrinutosti vezane za razvoj zavisnosti, preporuke sugerišu da bi se od hronične opioidne terapije moglo imati koristi kod DPN.

· Tapentadol 
Tapentadol spada u slabije opioidne analgetike, sintetički je agonista mi-opioidnih receptora i inhibitor preuzimanja noradrenalina. Odobren je od strane FDA za terapiju DPN pored duloxetina i pregabalina. Preporučena doza je od 50-250 mg/dan. 

· Tramadol 
Tramadol takođe spada u slabije opioidne analgetike koji ima dva komplementarna mehanizma dejstva, agonističko na mi-opioidne receptore i kao inhibitor ponovnog preuzimanja noradrenalina i serotonina. Preporučena doza u ovoj indikaciji je do 200 mg/dan.

· Morfin Sulfat 
Morfin sulfat je potentni relativno selektivni mi-opioidni agonista. Njegov glavni terapijski efekat je analgezija. Dostupan je u više vrsta formulacija (brzodelujući, sporootpuštajući). 

· Oksikodon 
Oksikodon je opioidni analgetik koji takođe ima veliki broj formulacija i često je u kombinaciji sa drugim vrstama analgetika (aspirin, acetaminofen). Maksimalna doza kod PDN je do 120 mg/dan podeljena u dve doze. 



Topikalni lekovi 

· Capsaicin 
Capsaicin je alkaloidni derivat dobijen iz ljutih papričica, koji izaziva desenzitizaciju aferentnih senzornih nerava, čime postiže analgetski efekat. Topikalna primena može dovesti do osećaja žarenja, paljenja i lokalnog crvenila kod nekih pacijenta.

· Lidokain 
Lidokain je lokalni anestetik amidnog tipa koji blokira neuronske Na-kanale i na taj način zaustavlja perifernu nocicepciju, ali primenjen sistemski može dovesti do hiperekscitacije CNS-a. Topikalna primena 5% lidokainskih flastera može biti efikasna kod pacijenata sa DPN naročito kod fokalnih neuropatija.


Tabela 7. Framakoterapija dijabetesne bolne neuropatije - opioidi 

	Lek
	Preporučena doza
	Komentar

	Morfin sulfat 
	15-30mg na 12-24h 
	NE: opstipacija,mučnina, vrtoglavica, povraćanje, pospanost -hronična primena može dovesti do tolerancije i hiperalgezije 

	Oksikodon 
	Maksimalna doza:120mg/dan 
	NE: opstipacija,mučnina, vrtoglavica, povraćanje, pospanost -hronična primena može dovesti do tolerancije i hiperalgezije 

	Tapentadol 
	50-250mg /dan dva puta dnevno 
	Odobre od strane FDA za terapiju DPN -NE: mučnina, vrtoglavica, pospanost, zatvor, glavobolja 

	Tramadol 
	200 mg /dan u dve do četri podeljene doze 
	Ne: pospanost, mučnina, opstipacija, glavobolja, urinarna retencija, tremor




Tabela 8. Framakoterapija dijabetesne bolne neuropatije - topikalni lekovi 

	Lek
	Preporučena doza
	Komentar

	Capsaicin 
	0,075% tri puta dnevno 
	Može se koristiti kao dodatak oralnim lekovima NE: lokalno osećaj žarenja,pečenja, crvenilo Monitoring: integritet kože 

	Lidokainski flaster 
	5% flaster (moguća primena na 12h) 
	Može se koristiti kao dodatak orlnim lekovima NE: reakcije na mestu aplikacije, pečenje, plikovi, depigmentacija, eritem 




Terapija usmerena na patogenetski proces osnovne bolesti 

Hiperglikemija je u osnovi patogeneze DPN i više studija je pokazalo da smanjenje nivoa glikoliziranog hemoglobina dovodi do smanjenja rizika za nastanak svih sistemskih komplikacija dijabetesa uključujući i DPN. Dobra regulacija glikemije je u isto vreme i simptomatska i kauzalna terapija, i postizanje optimalne kontrole glikemije predstavlja jedinu široko prihvaćenu terapijsku opciju lečenja dijabetesne neuropatije. Veliki broj terapijskih opcija usmerenih na različite patogenetske mehanizme dijabetesne neuropatije su bile predmet ispitivanja u mnogim kliničkim studijama i koriste se u nekim zemljama, ali za sada nijedan od tih lekova nije odobren kao licencirani lek za terapiju dijabetesne neuropatije u Sjedinjenim Američkim Državama, kao ni u Engleskoj. Postoje pojedini dokazi da primena alfa-lipoinske kiseline, inhibitora reduktaze-aldoze i liposolubilnih B-vitamina može imati povoljan efekat po pitanju razvoja mikroangiopatije kod obolelih od dijabetesa.
· Alfa-lipoinska kiselina 
Oksidativni stres se javlja u stanjima hiperglikemije zbog produkcije reaktivnih kiseoničnih molekula koji nastaju usled autooksidacije viška glukoze i ograničenih antioksidativnih kapaciteta. Slobodni kiseonični radikali dovode do inhibicije azot-oksida i na taj način do endotelne disfunkcije i ishemijske povrede nerva. Alfa-lipoinska kiselina je sakupljač slobodnih radikala i modulator oksidativnog stresa.Alfa-lipoinska kiselina (eng. alpha-lipoic acid, ALA)je prirodni, ditiolni antioksidans koji nastaje iz oktanske kiseline.Otkrivena je 1951. godine kao molekul koji učestvuje u transferuacil grupe u Krebsovom ciklusu. ALA i njen redukovani oblik,dihidrolipoinska kiselina, danas predstavljaju važne činioce u borbisa bolestima prouzrokovanim povećanim oksidativnim stresom.Ziegler i sar. su pokazali u svojoj meta-analizi u koju su bile uključene četiri placebo-kontrolisane studije da primena alfa-lipoinske kiseline 600 mg dnevno u toku tri nedelje dovodi do klinički značajnog poboljšanja simptoma DPN.
Kombinovana primena alfa-lipoinske kiseline i fizikalne terapije je efikasna u smanjenju subjektivnih simptoma i znakova kod pacijenata sa DPN. Terapijski odgovor je bolji ukoliko su simptomi neuropatije manje izraženi, dok dužina trajanja dijabetesa, dužina trajanja simptoma DPN, nivo glikoregulacije i BMI ne utiču na bolji terapijski odgovor.

· Inhibitori reduktaza-aldoze 
Reduktaza-aldoze je enzim poliolskog puta metabolizma glukoze. Hiperglikemija povećava aktivnost reduktaze-aldoze, dovodeći do smanjenja produkcije vazodilatatornog azot-oksida čime moguće dovodi do ishemijske povrede nerva. Pokazalo se da inhibitori reduktaze-aldoze dovode do poboljšanja brzine nervne provodljivosti i regenerativne sposobnosti nerava. Ipak, još uvek nisu prošli fazu III kliničkog ispitivanja. Epalrestat je jedini inhibitor reduktaze-aldoze koji je odobren za terapiju DPN u Japanu i Indiji na osnovu rezultata randomizovanih kontrolisanih studija.

· Benfotiamin 
Benfotiamin je derivat tiamina rastvorljiv u mastima. Pokazano je na životinjskom modelu da inhibira tri glavna puta koji imaju uticaj na nastanak oksidativnog stresa i vaskularne disfunkcije u dijabetesu (inhibira stvaranje krajnjih produkata glikozilacije, hexozaminski put i protein kinaza-C put). Benfotiamin izgleda kao veoma korisna terapijska opcija zbog svog multimodalnog dejstva ali kliničke studije su još uvek bez definitivnog zaključka vezano za njegovu efikasnost u terapiji DPN.

Prevencija dijabetesne polineuropatije
Iako potpuna prevencija nije uvek moguća, rizik razvoja DPN može se značajno smanjiti.
Preventivne mere obuhvataju:
· dobru regulaciju glikemije 
· kontrolu krvnog pritiska i lipida 
· prestanak pušenja 
· redovnu fizičku aktivnost 
· pravilnu ishranu 
· redovne neurološke preglede 
· svakodnevni pregled stopala 
Rana dijagnostika i kontinuirano praćenje pacijenata predstavljaju osnov uspešne prevencije komplikacija.
Uloga fizioterapeuta kod pacijenata sa dijabetesnom polineuropatijom
Pored farmakološkog lečenja, fizioterapija ima značajnu ulogu u smanjenju simptoma i očuvanju funkcionalne sposobnosti pacijenata sa dijabetesnom polineuropatijom. Fizioterapijski tretman usmeren je na poboljšanje mišićne snage, ravnoteže, koordinacije i kvaliteta hoda, kao i na smanjenje rizika od padova i razvoja komplikacija dijabetesnog stopala. Osnovni cilj fizioterapijskog tretmana jeste očuvanje funkcionalne sposobnosti, poboljšanje kvaliteta života, prevencija komplikacija i smanjenje rizika od invaliditeta. Poseban značaj imaju programi terapijskih vežbi koji uključuju vežbe istezanja, jačanja muskulature donjih ekstremiteta, proprioceptivne vežbe i trening balansa. Redovna fizička aktivnost doprinosi poboljšanju periferne cirkulacije, funkcionalne pokretljivosti i opštem fizičkom stanju pacijenata.
U okviru fizikalne terapije mogu se primenjivati različiti modaliteti sa ciljem ublažavanja bola i poboljšanja nervno-mišićne funkcije, kao što su TENS, hidroterapija, elektroterapija i manuelne tehnike. Kod pacijenata sa izraženim senzornim deficitom fizioterapeut ima važnu ulogu u edukaciji o pravilnoj nezi stopala, prevenciji povreda i pravilnom izboru obuće. Edukacija pacijenata o svakodnevnom pregledu stopala i zaštiti od termičkih i mehaničkih povreda značajno smanjuje rizik od ulceracija i amputacija.
Savremeni rehabilitacioni pristup podrazumeva individualno planiran program u skladu sa stepenom neuropatije, prisutnim komorbiditetima i funkcionalnim mogućnostima pacijenta. Kontinuirana saradnja fizioterapeuta sa lekarima, medicinskim sestrama i drugim članovima multidisciplinarnog tima omogućava sveobuhvatniji pristup lečenju i doprinosi poboljšanju kvaliteta života osoba sa dijabetesnom polineuropatijom.
Kod pacijenata sa DPN često dolazi do poremećaja senzibiliteta, smanjenja mišićne snage, poremećaja ravnoteže i koordinacije, kao i promena u obrascu hoda. Ove promene povećavaju rizik od padova, povreda i razvoja ulceracija stopala, zbog čega fizioterapeut ima važnu ulogu u ranom prepoznavanju funkcionalnih poremećaja i sprovođenju odgovarajućih rehabilitacionih mera.
Procena funkcionalnog statusa
Fizioterapijska procena obuhvata:
· 
· procenu mišićne snage 
· procenu obima pokreta 
· ispitivanje balansa i koordinacije 
· analizu hoda 
· procenu rizika od padova 
· procenu funkcionalne pokretljivosti 
· procenu senzibiliteta i propriocepcije 
· pregled stopala i posturalnih deformiteta 
· 
Posebna pažnja usmerena je na prisustvo deformiteta stopala, promena opterećenja pri hodu i znakova povećanog rizika za nastanak dijabetesnog stopala.
Kineziterapija i terapijske vežbe
Program terapijskih vežbi ima važnu ulogu u održavanju funkcionalne nezavisnosti pacijenata. Vežbe se individualno prilagođavaju u skladu sa stepenom neuropatije i opštim zdravstvenim stanjem pacijenta.
Najčešće se primenjuju:
· 
· vežbe jačanja mišića donjih ekstremiteta 
· vežbe istezanja 
· vežbe ravnoteže i koordinacije 
· proprioceptivne vežbe 
· vežbe za poboljšanje posture 
· trening hoda 
· aerobne vežbe niskog intenziteta
Redovno sprovođenje fizičke aktivnosti može doprineti poboljšanju cirkulacije, smanjenju bola, povećanju mišićne snage i boljoj kontroli glikemije.
Prevencija padova
Zbog smanjenog senzibiliteta i poremećaja balansa, pacijenti sa DPN imaju povećan rizik od padova. Fizioterapeut sprovodi programe prevencije padova kroz:
· 
· trening ravnoteže 
· edukaciju o bezbednom hodu 
· korekciju obrazaca pokreta 
· preporuku adekvatnih pomagala za hod 
· savetovanje o prilagođavanju životnog prostora 

Prevencija padova značajno smanjuje rizik od povreda i dodatnog funkcionalnog pogoršanja.
Edukacija pacijenata
Edukacija predstavlja važan deo fizioterapijskog pristupa. Pacijente je potrebno edukovati o:
· 
· značaju redovne fizičke aktivnosti 
· pravilnoj nezi stopala 
· izboru odgovarajuće obuće 
· svakodnevnom pregledu stopala 
· prevenciji povreda i ulceracija 
· značaju kontrole glikemije 

Pravilna edukacija doprinosi većoj saradljivosti pacijenta i uspešnijoj kontroli bolesti.
Značaj multidisciplinarnog pristupa
Lečenje pacijenata sa DPN zahteva saradnju više zdravstvenih profesionalaca, uključujući endokrinologa, neurologa, fizijatra, fizioterapeuta, medicinsku sestru i nutricionistu. U okviru multidisciplinarnog tima fizioterapeut ima važnu ulogu u očuvanju funkcionalne sposobnosti i prevenciji komplikacija koje mogu dovesti do trajnog invaliditeta.
Pravovremeno uključivanje fizioterapije može značajno doprineti očuvanju mobilnosti, samostalnosti i kvaliteta života osoba obolelih od dijabetesne polineuropatije.

Zaključak: 

Dijabetesna polineuropatija predstavlja jednu od najčešćih i najznačajnijih hroničnih komplikacija dijabetesa i vodeći je uzrok morbiditeta kod ovih bolesnika. Prisustvo neuropatskog bola, poremećaja senzibiliteta, mišićne slabosti i funkcionalnih ograničenja značajno narušava kvalitet života obolelih i povećava rizik od razvoja ulceracija, deformiteta stopala i trajnog invaliditeta. Zbog svoje učestalosti i progresivnog toka, dijabetesna polineuropatija predstavlja veliki medicinski, socijalni i ekonomski problem savremenog društva.
Optimalna regulacija glikemije i dalje predstavlja osnovu prevencije i usporavanja progresije bolesti. Farmakoterapijski pristup uglavnom je usmeren na simptomatsko lečenje neuropatskog bola, pri čemu se najčešće primenjuju antikonvulzivi, antidepresivi i drugi lekovi koji deluju na modulaciju neuropatskog bola. Iako dostupna terapija može doprineti smanjenju simptoma i poboljšanju svakodnevnog funkcionisanja pacijenata, još uvek ne postoji terapijski pristup koji bi u potpunosti zaustavio progresiju nervnog oštećenja.
Pored farmakoterapije, rehabilitacioni pristup ima značajnu ulogu u očuvanju funkcionalne sposobnosti i prevenciji komplikacija. Programi fizioterapije, terapijskih vežbi, treninga balansa i edukacije pacijenata doprinose poboljšanju pokretljivosti, smanjenju rizika od padova i unapređenju kvaliteta života. Savremeni pristup lečenju dijabetesne polineuropatije zahteva multidisciplinarnu saradnju i individualno prilagođen terapijski plan, sa ciljem postizanja što boljeg funkcionalnog oporavka i očuvanja samostalnosti pacijenata.

